የገና በዓልን አስመልክቶ የመብራት መቆራረጥ እንዳይኖር የተቀናጀ ስራ እየሰራ መሆኑን የኢትዮጵያ ኤሌክትሪክ አገልግሎት አስታወቀ
አዲስ አበባ:- የገና በዓልን ምክንያት በማድረግ በህብረተሰቡ ዘንድ ሊኖር የሚችለውን የሃይል መቆራረጥና መዋዥቅ ችግር ለመፍታት የቅድመ ጥንቃቄ ተግባራትን በማከናወን ላይ እንደሚገኝ የኢትዮጵያ ኤሌክትሪክ አገልግሎት አስታወቀ። ተቋሙ በዋዜማና በበዓሉ ቀን የኤሌክትሪክ ኃይል ሳይቆራረጥና ሳይዋዥቅ ለማቅረብ እንዲሁም ችግሩ ከተከሰተም በተገቢው መንገድ አፋጣኝ ምላሽ ለመስጠት እየሰራ መሆኑን ለአዲስ ዘመን ጋዜጣ በላከው መግለጫ አስታውቋል። በዋናነትም በተደጋጋሚ ጊዜ የኃይል መቆራረጥ የሚስተዋልባቸውን አካባቢዎች በመለየት በመካከለኛና በዝቅተኛ መስመሮች ላይ ጭነት የማመጣጠንና የቅድመ መከላከል ጥገና ስራዎች በመሰራት ላይ ይገኛል ብሏል፡፡ የኢትዮጵያ ኤሌክትሪክ ኃይልና የኢትዮጵያ ኤሌክትሪክ አገልግሎት በጋራ በመሆን ከኃይል ማመንጫ ጀምሮ እስከ ማሰራጫ መስመሮችንና ትራንስፎርመሮች ድረስ ብልሽቶች ሲያጋጥሙ በአፋጣኝ ምላሽ ለመስጠት እንዲቻል በየደረጃው የጋራ ኮሚቴ ማቋቋማቸውን አስታውቋል። “መሰል ዝግጅቶች ቢደረጉም አሁንም ሊከሰት የሚችለውን የኃይል መቆራረጥና መዋዥቅ ችግር ለመቀነስ የከፍተኛ ሃይል ተጠቃሚዎች ማለትም የድንጋይና እህል ወፍጮ፣ የፕላስቲክ፣ የጨርቃ ጨርቅ፣ የብረታ ብረት፣ የቆዳና ቆዳ ውጤቶች፣ የኬሚካልና ሌሎች ከፍተኛ ኢንዱስትሪዎች ታህሳስ 28 ቀን 2013 ዓ.ም ከንጋቱ 12፡00 እስከ ሌሊቱ 12፡00 ድረስ በከፊል ወይም ሙሉ ለሙሉ ከዋናው የኃይል ቋት (ግሪድ) የሚያገኙትን የኤሌክትሪክ ኃይል እንዳይጠቀሙ ትብብራቸውን እንጠይቃለን” ብሏል። ደንበኞችም በቤት ውስጥ የሚገለገሉባቸውን የኤሌክትሪክ ቁሳቁሶች ኃይል ቆጣቢና ለአደጋ የማያጋልጡ መሆን ይገባቸዋል ያለው አገልግሎቱ፤ በተጨማሪም የኤሌክትሪክ ኃይል ጭነት በማይበዛበት ሰዓታት በተለይ ከምሽቱ 4፡ 00 እስከ ንጋቱ 11፡00 ባሉት ጊዜያት ቢጠቀሙ የተሻለ የኤሌክትሪክ ኃይል ከማግኘት ባለፈ የኤሌክትሪክ መቆራረጥንም ለመቀነስ ከፍተኛ አስተዋጽኦ አላቸው ሲል አስታውቋል፡፡ እንዲሁም የኤሌክትሪክ ኃይል በሚቋረጥበት ጊዜ የጥገና ስራ ለማከናወን የተቋሙን መታወቂያ የያዙ የቴክኒክ ባለሙያዎች በተለያዩ አካባቢዎች ለስራ ጉዳይ እንደሚንቀሳቀሱ ህብረተሰቡ ተገንዝቦ አስፈላጊውን ትብብር እንዲያደርግም ጠይቋል። ይሁንና የተቋሙ የጥገና ሰራተኞች በመምሰል መሠረተ ልማቱ ላይ ስርቆትና ጉዳት ሊያደርሱ የሚችሉ አካላት ሊኖሩ ስለሚችሉ፤ ህብረተሰቡ ይህንን ከወዲሁ ተገንዝቦ የኤሌክትሪክ ማሰራጫ መስመሮችን በመጠበቅ እንዲተባበርና እኩይ ተግባራት ሲገነዘብም ለሚመለከተው የህግ አካላትና ለተቋሙ ማሳወቅ እንዳለበትም ጥሪውን አቅርቧል። ደንበኞች ማንኛውንም መረጃዎች ለመጠ የቅ፣ ጥቆማዎችና አስተያየቶች ለማቅረብ ወደ አቅራቢያቸው የሚገኝ የአገልግሎት መስጫ ማዕከል በአካል በመሄድ ወይም በ905 ነፃ የጥሪ ማዕከል ማሳወቅ ይችላሉ ተብሏል፡፡አዲስ መን ታህሳስ
28/2013